C 204/6
RO
Jurnalul Oficial al Uniunii Europene
12.6.2023
În vederea menținerii flexibilității pentru potențiale activități de supraveghere comune legate de preocupările ad-hoc în materie de supraveghere care pot apărea, ar trebui să fie posibilă extinderea activităților de supraveghere comune în domenii care nu au fost anticipate în momentul examinării anuale anterioare.
În acest context, BCE consideră binevenită posibilitatea ca autoritățile competente ale CPC-urilor din UE să solicite asistență în activitatea de supraveghere continuă (11), în conformitate cu principiul „fără obligativitate și fără interdicții”.
În cazul instituirii ECS, astfel cum se prevede în propunerea Comisiei, BCE ar sprijini participarea la ECS a autorităților de supraveghere relevante ale membrilor compensatori, dată fiind importanța conexiunii dintre membrii compensatori și CPC-urile din UE, precum și a băncilor centrale de emisiune și a autorităților de supraveghere relevante, dată fiind perspectiva sistemică mai largă a acestora cu privire la gestionarea riscurilor de către CPC-uri.
1.2.
Autoritatea Europeană pentru Valori Mobiliare și Piețe
1.2.1.
Rolul ESMA în promovarea convergenței în materie de supraveghere și a atenuării riscurilor transfrontaliere Buna funcționare a uniunii piețelor de capital necesită practici strâns aliniate în supravegherea CPC-urilor din UE.
În vederea promovării în continuare a convergenței în materie de supraveghere și a aplicării consecvente a EMIR în CPC-urile din UE, BCE sprijină propunerile de consolidare a rolului ESMA, ca una dintre autoritățile europene de supraveghere.
În special, ESMA ar trebui să aibă drept de vot în colegii și să emită avize cu privire la proiectele de decizii în materie de supraveghere referitoare la examinarea și evaluarea anuală, cerințele de marjă și retragerea autorizării.
BCE sprijină de asemenea procesul propus pentru avizele ESMA adresate autorității competente a CPC din UE (12).
Acest lucru este în deplină conformitate cu participarea orizontală a ESMA la toate colegiile, precum și cu capacitatea sa unică și rolul său important care decurg de aici în promovarea unei evaluări consecvente a aspectelor comune la nivelul colegiilor.
1.2.2.
Coordonare transfrontalieră în situații de criză BCE este de acord că este necesară consolidarea cadrului Uniunii de coordonare între autoritățile relevante în cazul unor situații de criză care afectează sau ar putea afecta CPC-urile din UE sau piețele compensate la nivel central în general.
Acest lucru este esențial atât în vederea identificării și abordării riscurilor de contagiune la nivelul Uniunii, care rezultă din situații de criză la nivelul CPC-urilor individuale din UE, într-un stadiu timpuriu, cât și pentru a da un răspuns bine coordonat la nivelul Uniunii unor astfel de situații de urgență la nivelul Uniunii.
Un cadru mai specific pentru situațiile de urgență va contribui la clarificarea așteptărilor autorităților relevante și ale CPC-urilor cu privire la măsurile practice care trebuie urmate, va accelera răspunsul Uniunii la astfel de situații de urgență și va reduce riscul potențial al unor abordări contradictorii ale acestor autorități.
Prin urmare, BCE salută revizuirea propusă a dispozițiilor privind situațiile de urgență (13), inclusiv precizarea scenariilor de urgență relevante, rolul oficial de coordonare al ESMA, posibilitatea ESMA de a obține direct informațiile necesare pentru acest rol de coordonare și competența sa de a emite recomandări de urgență autorităților competente în situații în care mai multe CPC-uri din UE ar fi afectate de situația de urgență sau în care evenimente produse la nivelul Uniunii ar destabiliza piețe transfrontaliere compensate la nivel central.
Un răspuns bine coordonat la situații de criză grave care afectează compensarea centrală în Uniune necesită interacțiunea eficace a Comitetului de supraveghere pentru CPC cu alte autorități relevante.
Prin urmare, băncile centrale de emisiune relevante ar trebui să fie întotdeauna invitate la reuniunile Comitetului de supraveghere pentru CPC care sunt convocate atunci când evoluțiile de pe piețele financiare pot avea efecte negative în ceea ce privește lichiditatea pieței, mecanismele de transmisie a politicii monetare sau buna funcționare a sistemelor de plăți.
Aceasta ar asigura și consecvența cu abordarea regulamentului propus, potrivit căruia băncile centrale de emisiune ar fi implicate în toate discuțiile privind CPC-urile din UE (a se vedea punctul 1.3.1 de mai jos).
(11) A se vedea articolul 1 punctul 18 din regulamentul propus, care introduce un nou articol 23b alineatul (2) litera (d) în EMIR.
(12) A se vedea articolul 1 punctele 12 și 17 din regulamentul propus.
(13) A se vedea articolul 1 punctul 19 din regulamentul propus.